ועדת הכספים, כנסת 20, פרוטוקול מספר 1165, 2018-11-20 10:05

משה גפני: בוקר טוב.

משה גפני: אני פותח את ישיבת ועדת הכספים.

משה גפני: אנחנו מתחילים בדיון על הצעת חוק הפיקוח על שירותים פיננסיים (קופות גמל) (תיקון - היוון קצבה על ידי שאיר הזכאי לפנסיה תקציבית או לקצבה מקופה אחרת), התשע"ח-2017.

משה גפני: פנו אלי כבר לפני שנה וסיפרו לי על מקרים בהם מי שרוצה לאחר שהוא מגיע לגיל הפנסיה לשחרר את קופת הגמל, בעיקר בפנסיה תקציבית אבל זה לא רק אלא זאת יכולה להיות גם קצבה מקופה אחרת.

משה גפני: אחד המקרים שפנה אלי היה של אישה שהייתה עובדת מדינה, הייתה מורה, וצריכה לקבל את קופת הגמל, נאמר לי שהיא לא רשאית לקבל אלא רק את הפירות של הקצבה.

משה גפני: אם היא רוצה את הכסף כולו, היא לא יכולה לקבל אותו, ולא עוד אלא גם אם זה מגיע לשאיר שלה, גם הוא לא יכול.

משה גפני: זאת אומרת, בעצם הכסף הזה נלקח על ידי קופת הגמל ולא ניתן לעמית.

משה גפני: על הצעת החוק חתומים רבים מחברי הכנסת.

משה גפני: אני ביקשתי לאשר את החוק הזה.

משה גפני: ועדת השרים אישרה אותו אבל נתנה שלושה חודשים.

משה גפני: לטעמי זה זמן רב מדי ואני גם מתכוון לדבר אתכם, מי שעוסק בעניין הזה כדי שיהיה חוק ממשלתי.

משה גפני: אם יהיה חוק ממשלתי, כמובן שאנחנו נצרף אותו יחד.

משה גפני: שגית, את רוצה להוסיף משהו?

שגית אפיק: לא.

הראל שרעבי: רשות שוק ההון.

הראל שרעבי: אין בפני את הנוסח ולכן אני מתייחס לרעיון הכללי.

שגית אפיק: לירון שיושב לידך יש את הנוסח.

הראל שרעבי: סעיף 23 לחוק קופות גמל קובע את הכללים בהם ניתן למשוך כספים מקופת גמל, תנאים למשיכה בדרך של קצבה ותנאים למשיכה בדרך שלא בדרך של קצבה.

הראל שרעבי: אחד התנאים הבסיסיים של סעיף 23 קובע – וזה בהתאם למדיניות הממשלה בעולם החיסכון הפנסיוני – שעמית קודם כל צריך שתהיה לו קצבה, כדי להבטיח שלאדם לאחר פרישתו יש קצבה ויש לו ממה להתפרנס ברמה החודשית, וככל שהאדם הבטיח לעצמו קצבה בסכום של 4,500 שקלים בערך מדי חודש, את יתרת הכספים הוא יכול למשוך בסכום חד פעמי, כמובן בכפוף לתנאי המס אבל זאת נחשבת משיכה כדין.

הראל שרעבי: בהתאם לנוסח החוק היום, כאשר בודקים האם לאדם או לעמית יש 4,500 שקלים קצבה, מסתכלים על הקצבאות שהוא זכאי להן כעמית או כעובד.

הראל שרעבי: זאת אומרת אם זו קצבה שהוא זכאי לה מכוח עבודתו עצמו, היא נכנסת בחשבון וככל שיש לו 4,500 שקלים, הוא יכול לקחת את שאר הסכומים בסכום חד פעמי.

הראל שרעבי: אבל אם הוא זכאי לקצבה לא מכוח היותו עובד או עמית אלא מכוח היותו שאיר של לעובד או עמית, זאת אומרת, לצורך העניין אישה שבעלה נפטר ולאור פטירתו היא מקבלת את קצבת השאירים, הדבר הזה לא מובא בחשבון.

הראל שרעבי: התיקון בעניין הזה נועד, ההצעה הזאת אומרת, לכך שגם קצבאות שאדם זכאי להם מכוח היותו שאיר, ייכללו באותו חשבון ויאפשרו לאדם לקחת את שאר הסכומים בסכום חד פעמי.

הראל שרעבי: חשוב לחזק כאן את המהות של האירוע הזה.

הראל שרעבי: ככל שאותה קצבה אכן תשתלם לאותו אדם, בין אם מכוח היותו שאיר ובין אם מכוח היותו עובד או עמית, לכל חייו, עד מותו – זה באמת עונה על התכלית כי המטרה של החוק היא להבטיח שלאדם יש הכנסה עד מותו.

הראל שרעבי: אבל אם הקצבה הזאת עלולה להיפסק כי אלה תנאי הקצבה – אז היא כבר לא עומדת בתכלית ומה שאנחנו נרצה להבטיח זה שהקצבה הזאת אכן משולמת לו עד מותו כדי לעמוד בתכלית היסודית של החוק.

משה גפני: לא הבנתי.

משה גפני: יש מורה, המורה הזאת היא בת 85, היא מבקשת לקחת את הגמלה, היא רוצה להוציא את כל הכסף.

משה גפני: מה אתם אומרים לה?

משה גפני: היא בת 85.

הראל שרעבי: החוק היום מאפשר לקחת את הכסף.

משה גפני: לא, מה אתם אומרים לה? יש לה פנסיה תקציבית.

הראל שרעבי: אותה פנסיה תקציבית אכן תשולם לה עד יום מותה ואז אין בעיה.

הראל שרעבי: לא צריכה להיות בעיה אבל הדבר הזה דורש תיקון של החוק.

משה גפני: אבל אם היא מוציאה את כל הכסף?

הראל שרעבי: לא.

הראל שרעבי: חוץ מהקצבה.

הראל שרעבי: את הקצבה היא צריכה להמשיך לקבל.

הראל שרעבי: כל הרעיון לאפשר לקחת סכום חד פעמי הוא בהתבסס על מקור קצבתי אחר שמאפשר לה קיום בכבוד.

הראל שרעבי: זאת המטרה והתכלית של החוק.

הראל שרעבי: כפי שאמרתי לאדוני, מבחינת לכתוב, אנחנו סיימנו לכתוב ואנחנו מתכוונים להפיץ בשבועות הקרובים את תזכיר החוק הממשלתי שנותן מענה לעניין הזה.

משה גפני: שאלה.

משה גפני: למה לא עשיתם את זה עד היום?

משה גפני: סתם שאלה להקניט ולא מעבר לזה.

משה גפני: זה דבר פשוט.

משה גפני: זה כסף שלה.

משה גפני: למה אתם משאירים את זה?

משה גפני: אני לא אומר את זה להקניט.

משה גפני: אני שואל האם היו סיבות מקצועיות שלכן זה לא נעשה?

הראל שרעבי: לא.

הראל שרעבי: לא בעניין הזה.

משה גפני: אני מדבר על העניין הזה.

הראל שרעבי: לא.

הראל שרעבי: בעניין הזה אין סיבות.

הראל שרעבי: בתזכיר שאנחנו כתבנו היו עוד נושאים אחרים לגביהן היו מחלוקות.

הראל שרעבי: לאור הנסיבות הנוכחיות, אנחנו נוציא החוצה את האירועים ששנויים במחלוקת – זה בכלל לא האירוע הזה – ואת העניין הזה נוציא מהר.

שגית אפיק: בסופו של דבר הנוסח הוא אותו נוסח.

הראל שרעבי: לא.

הראל שרעבי: זה לא בדיוק אותו נוסח, אבל המהות היא אותה מהות.

הראל שרעבי: המהות היא לאפשר לאדם שמקבל קצבה כשאיר, לקחת את שאר הסכומים בסכום חד פעמי.

הראל שרעבי: חשוב לי לחדד.

הראל שרעבי: אנחנו נתקלים בכמה מקרים כאלה.

הראל שרעבי: אני לא יודע בכמה מקרים אדוני נתקל אבל אנחנו נתקלנו בכמה מקרים כאלה שנובעים מחוסר הבנה של החוק, של מי שנתן לאותם אנשים ייעוץ או שיווק, שהוא שכנע אותם שהדבר הזה הוא לטובתם ובסוף הם יוכלו למשוך והוא לא היה מודע למצב החוקי כפי שהוא בפועל.

הראל שרעבי: כתוצאה מכך ממש הטעו אותם.

הראל שרעבי: גם בזה אנחנו צריכים לטפל אבל בלי קשר כדי שאותם אנשים לא ייפגעו לאורך זמן.

משה גפני: כמה זמן עד שאתם מביאים את הצעת החוק?

הראל שרעבי: אני לא יודע לנקוב בימים אבל אני אומר מספר שבועות בודד.

משה גפני: הנוסח הזה מהווה בעיה מבחינתכם?

שגית אפיק: דנו אתמול מול ירון והנוסח הוא לא בעיה מבחינתכם, למיטב ידיעתי.

ירון גולן: אני אתייחס.

הראל שרעבי: מאחר ולא ראיתי את הנוסח, אני לא יודע לומר.

משה גפני: בסדר.

משה גפני: נשמע את ירון.

משה גפני: אני לא רואה שזאת בעיה גדולה.

ירון גולן: התיקון עצמו כפי שהונח בהצעת החוק, כן יש לנו הערות לגביו.

ירון גולן: דיברנו עם היועץ המשפטי לוועדה.

ירון גולן: יש עוד כמה דברים שחשבנו עליהם.

ירון גולן: יש איזה שהם פערים שצריך לוודא אותם.

ירון גולן: הנוסח לא מלוטש עד הסוף.

שגית אפיק: למשל, איזה?

ירון גולן: אחת הסוגיות שדיברתי עם אייל לפני הדיון, אנחנו רוצים לוודא שתמיד לעמית יש קצבה.

ירון גולן: אם יש תקנון שאומר בהתקיים אירוע מסוים הקצבה נפסקת.

שגית אפיק: למשל, אם היא מתחתנת שנית.

ירון גולן: לדוגמה.

ירון גולן: אנחנו רוצים לוודא שהסיטואציה הזאת מוחרגת מהחוק כי אז יכול להיות מצב שבו היא משכה ויום אחר כך היא כבר לא זכאית לקצבה.

שגית אפיק: למה?

שגית אפיק: יש תקנונים שקובעים שאם היא מתחתנת שנית, היא לא זכאית לקצבה?

ירון גולן: רוצים לוודא את זה.

הראל שרעבי: קודם כל, קצבת שאירים, אני מזכיר, יכולה להיות לבן זוג ולילדים.

שגית אפיק: עם הילדים כנראה שאין בעיה.

הראל שרעבי: בעולמות הפנסיה התקציבית, אנחנו מנסים לברר האם הסיטואציה הזאת קיימת וכמה היא קיימת ואז נצטרך להתאים לסיטואציה.

הראל שרעבי: אם בן אדם מקבל קצבה כשאיר בעולם פנסיה תקציבית אבל יש סיטואציות בהם נפסקת לו הקצבה, פגענו בתכלית של החוק.

הראל שרעבי: המטרה של החוק היא שלאדם תהיה קצבה לכל ימי חייו וכאן פשוט עקפנו את התכלית.

הראל שרעבי: בסוף אנחנו מתייחסים כאן גם לעולם הפנסיה התקציבית ומתבססים עליו לצורך המשיכה של כספי קופת גמל.

הראל שרעבי: אם בן אדם מקבל היום קצבה אבל מחר הוא יפסיק לקבל את הקצבה - - -

משה גפני: מדוע הוא יפסיק?

הראל שרעבי: צריך לבדוק.

שגית אפיק: כי היא התחתנה שנית.

שגית אפיק: זה המצב היחיד.

שגית אפיק: הם לא בטוחים שהוא קיים בכלל.

הראל שרעבי: את זה צריך כן לברר.

משה גפני: אתם בודקים את זה.

הראל שרעבי: כן.

עמר בר-לב: למה אם היא התחתנה שנית, יש בעיה?

משה גפני: אני לא כל כך מבין.

הראל שרעבי: חוק הגמלאות.

הראל שרעבי: זה לא בגזרה שלנו.

אייל לב ארי: חוק הגמלאות שונה.

שגית אפיק: יש חוקי גמלאות שאומרים שאם היא התחתנה שנית, היא לא שאיר.

משה גפני: זה נשמע לא הגיוני.

הראל שרעבי: צריך לסיים את הבירור בעניין הזה כדי לראות שאנחנו לא הולכים בניגוד למהות של החוק.

הראל שרעבי: כל המטרה של החוק היא להבטיח שלאדם תהיה קצבה עד יום מותו.

שגית אפיק: חוץ מזה, ירון, עוד דברים או שזה הדבר היחיד?

שגית אפיק: מה שמונח בפניכם, הראל, זה תיקון שעשינו ביחד עם ירון עד אתמול בערב וזה נוסח מתוקן ביחס למה שהוגש במקור.

שגית אפיק: הבנו שזה הנוסח שמקובל עליכם.

משה גפני: רצינו שזה יהיה בהסכמה.

הראל שרעבי: אני רק מבקש, אני לא הספקתי לעבור על זה.

משה גפני: מקובל עלי.

הראל שרעבי: זה סעיף יותר מדי משמעותי.

משה גפני: אין לכם הערה מהותית על הנושא המהותי.

הראל שרעבי: התכלית היא להבטיח שלאדם תהיה קצבה לכל ימי חייו.

משה גפני: אני מציע שאנחנו נאשר את החוק.

משה גפני: אנחנו לא נמשיך את החקיקה עד שלא תבואו עם הצעת חוק ממשלתית ואני מקווה שזה יהיה בתוך ימים ספורים.

משה גפני: אני לא מתכוון ללכת נגד החלטת ועדת השרים באופן עקרוני אבל אני מתכוון לזרז את העניין כמה שיותר מהר.

משה גפני: אני מבקש, היות ואתם אומרים – ואני מאמין לכם – שיש בעצם תזכיר חוק, צריך לפצל אותו מתוך סעיפים אחרים שם כנראה משרד האוצר מתנגד או משרדים אחרים מתנגדים, אני לא מכיר את זה, אבל לגבי העניין הזה אין בעיה.

משה גפני: אם יהיה לנו דיון כזה והדיון ידבר על מה שירון אומר, על נישואין, ואני לא מבין את הנושא של נישואין ואני גם לא מבטיח לקבל כל החלטה בעניין הזה.

משה גפני: זה נשמע חסר הגיון.

משה גפני: אני מקווה שבחוקי הגמל או בחוקים שנוגעים לעניין הזה, זה לא יהיה כי אם זה יהיה, זה לא מובן.

משה גפני: מדובר בנשים או בגברים שהם בגילאים יותר מבוגרים, הם פרשו לגמלאות, התחתנו, אז מה?

משה גפני: למה שהם יפסיקו לקבל?

משה גפני: מה הסיבה?

משה גפני: להפך.

משה גפני: בסדר.

משה גפני: לא משנה.

הראל שרעבי: זה לגמרי מחוץ לחוק הזה.

הראל שרעבי: זה גם לא בעולם החיסכון הפנסיוני אלא בעולם חוק הגמלאות.

משה גפני: אז מה?

משה גפני: חוק הגמלאות לא ניתן למשה בסיני?

הראל שרעבי: זה נכון.

משה גפני: אם זה משהו שמאחוריו יש הגיון, בסדר.

משה גפני: אנחנו מצאנו הרבה פעמים בחוקים שעל פניו ראינו שזה לא לעניין וחסר הגיון, ובסופו של דבר כשהתעמקנו בזה, התברר שיש איזו בעיה.

משה גפני: במקרה הזה אנחנו לא רואים שיש בעיה.

משה גפני: אני לא אומר כן, איני לא אומר לא, אבל אני אומר שתזרזו.

משה גפני: לכן שאלתי למה עירבתם את זה יחד עם נושאים אחרים.

משה גפני: זה דווקא נושא שיכול להיות שחלק מהאנשים, כנראה לא הרבה, ככל שעובר הזמן, יש דרך את העולם ואז הם לא ייהנו מזה וגם לא השאירים שלהם.

הראל שרעבי: בוודאי שייהנו מזה.

הראל שרעבי: הכסף לא הולך לאיבוד.

משה גפני: הוא מעשיר את קופת הגמל.

הראל שרעבי: מה פתאום?

הראל שרעבי: בשום פנים ואופן לא.

משה גפני: למה?

משה גפני: לפי החוק הקיים, מה קורה עם הכסף?

הראל שרעבי: עובר ליורשים.

הראל שרעבי: לשאירים הזכאים.

משה גפני: והם יכולים להוציא את הכסף?

הראל שרעבי: בוודאי.

משה גפני: שגית, הם יכולים להוציא את הכסף?

הראל שרעבי: בוודאי.

שגית אפיק: בהיוון הם לא יכולים להוציא את הכסף.

הראל שרעבי: בוודאי שכן.

שגית אפיק: לכן אתה עושה את התיקון.

הראל שרעבי: לא.

שגית אפיק: במקרה של פטירה.

הראל שרעבי: אם אותה אישה שתיארת הולכת לעולמה, יורשיה מקבלים את הכסף בסכום חד פעמי.

הראל שרעבי: לא בקצבה.

שגית אפיק: אני הבנתי שלא.

הראל שרעבי: בוודאי ובוודאי שהכסף לא נשאר בקופת הגמל.

משה גפני: נרשם בפרוטוקול מה שהוא אמר?

משה גפני: בסדר.

משה גפני: אני הולך אחרי הישיבה להתקשר אליה.

שגית אפיק: אבל היא חיה.

שגית אפיק: הוא מדבר על מקרה פטירה.

משה גפני: אמרת דבר חיובי.

הראל שרעבי: תיארתי את המציאות.

משה גפני: הוא אומר את האמת אבל צריך לברר אותה מכיוון שמי שאמר לי את זה הוא איש שהיה מעליך במשרד האוצר.

הראל שרעבי: מאחר ששנינו מכירים את המקרה, למיטב זיכרוני גם הפרטים של המקרה המדובר, הכספים נמצאים בקופת גמל לחיסכון.

הראל שרעבי: לאחר מותה, לאחר 120, הכסף ילך ליורשיה.

הראל שרעבי: אין שאלה בכלל.

משה גפני: הבן שלה או בעלה, לא חשוב מי, יכול להוציא את כל הכסף?

הראל שרעבי: בוודאי.

משה גפני: אני לא שואל על המקרה הזה אלא בכלל.

הראל שרעבי: כן.

הראל שרעבי: היורשים.

שגית אפיק: כי הוא יורש.

שגית אפיק: הוא לא שאיר.

שגית אפיק: שאיר לא יכול.

הראל שרעבי: שוב, תלוי באיזו קופה.

משה גפני: יורש מקבל את זה כירושה וממילא הוא יכול להוציא את הכסף.

שגית אפיק: אבל שאיר, ללכת לקופת הגמל ולומר השאיר שלה, אני זכאי מכוח סעיף 23(א)(1) – לא.

הראל שרעבי: לא.

הראל שרעבי: לא מתאים מה שאת אומרת עכשיו.

הראל שרעבי: הילד שלה יכול ללכת לקופת הגמל לחיסכון.

משה גפני: הילד – כן.

משה גפני: הילד, זאת ירושה.

משה גפני: בעלה?

הראל שרעבי: גם יכול.

משה גפני: אפילו שהוא שאיר?

משה גפני: הוא לא יורש.

הראל שרעבי: אני אחדד.

הראל שרעבי: אני לא יודע מה הכוונה כאן שאיר ומה הכוונה כאן יורש.

הראל שרעבי: אלה מונחים ששאולים מעולמות אחרים.

משה גפני: אני לא רוצה להסתובב סביב העניין הזה.

משה גפני: זה דבר פשוט וצריך לעשות אותו.

משה גפני: אני רוצה שתגיד כמה דברים.

משה גפני: קודם כל תגיד כמה זמן ייקח עד שיהיה החוק הממשלתי?

הראל שרעבי: אמרתי, מספר שבועות בודדים.

משה גפני: בודדים זה שבועיים.

משה גפני: לשון רבים זה שניים.

משה גפני: כך כתוב בגמרא.

הראל שרעבי: אבל יש ריבוי כי אמרתי מספר שבועות בודדים.

משה גפני: עד שלושה שבועות.

הראל שרעבי: אנחנו נעשה מאמץ

עמר בר-לב: לפני שהכנסת מתפזרת.

עמר בר-לב: אנחנו בלחץ.

משה גפני: לא, לא בגלל שהכנסת מתפזרת אלא בגלל שהאנשים מבוגרים.

משה גפני: יכול להיות שאנחנו חוק על דבר שלצערנו לא אקטואלי.

הראל שרעבי: אנחנו נעשה מאמץ להוציא את זה כמה שיותר מהר.

משה גפני: בסדר.

משה גפני: אני מציע שתבדקו באופן יסודי את העניין הזה, שתבואו לישיבה הבאה עם נתונים לגבי מה שדיברנו גם לגבי הירושה, גם לגבי שאיר, גם לגבי המקרים האחרים.

משה גפני: אמרתי במליאת הכנסת אתמול שאני הולך עם ההחלטה של ועדת השרים.

משה גפני: אני לא מבין, אני לא אוהב את ועדת השרים הזאת ולא מבין למה למשל שלשום היא לא אישרה לי את החוק של העדפה מתקנת לחרדים.

משה גפני: לא יודע למה.

משה גפני: רק מדברים סיסמאות.

שגית אפיק: זה לא קשור להראל.

משה גפני: דרך אגב, אני רוצה לעשות על זה דיון בשבוע הבא.

משה גפני: אני אומר שאנחנו נצביע על הנוסח הזה כשאנחנו אומרים מראש שאנחנו לא ממשיכים עם זה עד שאתם לא מביאים את התשובות ומביאים את הצעת החוק הממשלתית.

משה גפני: אז אנחנו מחברים את הצעת החוק הפרטית עליו חתומים מכל המפלגות, מחברים אותו עם הצעת החוק הממשלתית.

משה גפני: אני אומר שאם אתם מתקדמים עם החוק הממשלתי ויש לכם גם תשובות, זה ילך מהר ואחר כך נביא את הכול ביחד לקריאה שנייה ושלישית.

משה גפני: במידה והעניין הזה לא מתקדם, אנחנו נתחיל לדבר כי אני הסכמתי לעכב את זה עד החוק הממשלתי.

משה גפני: אם אני אראה שלא מתקדם, התנאי שלי בטל.

הראל שרעבי: נעשה כל שלאל ידינו כדי שהדבר הזה יתקדם מהר.

משה גפני: בסדר.

משה גפני: אני חוזר ואומר שאנחנו לא נתקדם אלא נחכה לחוק הממשלתי.

משה גפני: אם אתם מביאים את החוק הממשלתי, אתם הולכים לקריאה ראשונה.

משה גפני: אני עם החוק הפרטי צריך לעבור את הטרומית וגם את הקריאה הראשונה.

משה גפני: אם אנחנו הולכים במסלול אחד, אנחנו מחברים את שני החוקים אחרי שאנחנו עושים את התיקונים של מה שאתם מביאים.

משה גפני: אני מחכה לזה.

משה גפני: אבל את הטרומית אני מאשר היום.

משה גפני: את הקריאה הראשונה אני מאשר.

משה גפני: אני מאשר כפוף לדברים שאתם תביאו.

אייל לב ארי: הצעת חוק הפיקוח על שירותים פיננסיים (קופות גמל) (תיקון - היוון קצבה על ידי שאיר הזכאי לפנסיה תקציבית או לקצבה מקופה אחרת), התשע"ח-2017

אייל לב ארי: בחוק הפיקוח על שירותים פיננסיים (קופות גמל), התשס"א-2005, בסעיף 23(1), בסעיף קטן (א)(1)(א1), אחרי קצבה מקופה אחרת יבוא "לרבות קצבת שאירים".

שגית אפיק: למעשה הוספת המילים קצבת שאירים לסעיף כדי לאפשר את מה שדיברת עליו.

שגית אפיק: יש עלות תקציבית להצעה הזאת?

הראל שרעבי: אני לא יודע להתייחס לעלות התקציבית.

הראל שרעבי: לא באנו מוכנים עם זה.

משה גפני: אין עלות תקציבית.

משה גפני: תבדוק את זה.

הראל שרעבי: נבדוק גם את זה.

אביגיל ונקרט: עד כמה שידוע לי, לא אמורה להיות לזה עלות תקציבית.

שגית אפיק: גם אני חושבת שלא אמורה להיות.

הראל שרעבי: יש השלכות מיסויות.

אביגיל ונקרט: אגף התקציבים.

אביגיל ונקרט: עד כמה שידוע לי לא אמורה להיות השלכה תקציבית כיוון שמדובר בקופת גמל פרטית אבל אם אתם רוצים לשנות את הסיפור של נישואין, של מי שמקבל קצבה מפנסיה תקציבית (שאירים), לזה כן יש השלכה תקציבית.

משה גפני: הבנתי.

משה גפני: תודה רבה.

משה גפני: טוב שאמרת את זה.

משה גפני: אני חוזר ואומר שאני רוצה שלא תהיה טעות בעניין הזה.

משה גפני: אם אנחנו הולכים לפי המסלול שאמרתם, אנחנו עושים הכול בהסכמה.

משה גפני: אנחנו נאשר את זה עכשיו כך, כשאני מודיע לפרוטוקול שאם תביאו טענות לקראת הצעת החוק הממשלתית, למשל נישואין, נצטרך לדון עליהן ולראות מה זה, לראות אם זה קיים, אם זה לא קיים.

משה גפני: אומרת נכון נציגת אגף התקציבים.

משה גפני: כאן אין עלות תקציבית.

משה גפני: החוק הזה מדבר על קופות גמל ולא נתקדם עם זה בלי שאתם תביאו את החוק הממשלתי ואנחנו נחבר את שתי ההצעות יחד.

משה גפני: יכול להיות שיהיה דיון בינינו לגבי הנושא של הנישואין.

משה גפני: אם יתברר שאנחנו צריכים לשנות את זה בגלל שגם אתם תסכימו שזה משולל הגיון וצריך לתקן את החוק – היא אומרת שאז תהיה עלות תקציבית.

משה גפני: כרגע אין עלות תקציבית וכרגע אנחנו מדברים על הסכמה.

משה גפני: לא הסכמה שאתם מסכימים שאני אצביע.

משה גפני: אמרתי את מה שאמרתי, אני חושב כבר שלוש פעמים.

משה גפני: מי בעד אישור הצעת חוק הפיקוח על שירותים פיננסיים (קופות גמל) (תיקון - היוון קצבה על ידי שאיר הזכאי לפנסיה תקציבית או לקצבה מקופה אחרת), התשע"ח-2017?

משה גפני: מי בעד?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הצעת החוק אושרה בכפוף לכל הדברים שאמרתי וזה מה שיהיה בהמשך.

משה גפני: אני מאוד מבקש שתזרזו את זה.

משה גפני: אתם יודעים כמוני או טוב ממני שמדובר באנשים מבוגרים שככל שאין את החוק, הם נפגעים או נפגעות.

משה גפני: היה צריך לעשות את זה מזמן אלא כפי שאמרת, ואני מקבל את זה, הייתה בעיה טכנית מכיוון שבחוק שאתם הבאתם היו גם דברים נוספים שלא קשורים לעניין הזה והם שנויים במחלוקת.

משה גפני: נלך במתינות ולא למלחמת עולם, אבל באמת צריך לזרז את זה כי מדובר באנשים מבוגרים.

משה גפני: תודה רבה.